OTADUI BITERI (EAJ, 2013-02-21):
Eskerrik asko presidente andrea. Lehendakaria, Erkoreka sailburu jauna, eguerdion denoi.
Esatea Talde Sozialistak, Mendia Andreak, hain zuzen ere, aurkeztu duen ekimena interesgarria dela iruditzen zaigula, izan ere, gure Foru Zuzenbide zibila gaurko errealitateari egokitzea beharrezkoa ikusten dugu eta horrela jaso genuen, baita ere, gure programan, Eusko Alderdi Jeltzalearen hauteskunde programan.
Mendia andreak esan duen moduan, ikusten dugu egokitzapena beharrezkoa dela lege onartu zenetik 20 urte baino gehiago pasatu direlako eta gure gizarteak urte hauetan aldaketa sakonak izan dituelako.
Atzo izandako agerraldian, Erkoreka sailburuak adierazi zuen Jaurlaritzak bere esku dagoen guztia egingo duela Erkidego osorako Zuzenbide zibil baten definizioan aurrera egingo duen arau bat idazteko. Eta konpromezu horren adierazle giza jakinarazi nahi dizuet edo zuekin konpartitu nahi dut Erkoreka sailburua orain dela bi aste batzartu zela bai Akademiarekin eta baita
abokatuen bazkunarekin.
Uste dut jadanik guztiok ezagutzen dugula Akademiak eta abokatuen bazkunak egindako proposamena, Euskal Lege Zibilari buruzko proposamena, alegia, eta jadanik oso-oso landuta daukatena.
Gure taldeak sailburuarekin bat egiten du esaten duenean arau berriak gure erakunde propioak errespetatu beharko dituela, baina era berean gure gizarte moderno eta dinamikoaren premiak bete beharko dituela.
Gogoratu gai honetan ditugun eskumenak egikarituz aintzindariak izan ginela gure Erkidegoan izatezko bikoteak, baita sexu berekoak 2003. urtean arautu genituenean.
Beraz, ez gaude aintzinako kontuei buruz edo erakunde zaharkituei buruz berba egiten, alderantziz, egungo gizartearen premiei erantzuteko baliabideak eskaintzen dizkigun Zuzenbide zibila daukagu gure eskura eta horretaz baliatu behar dugu.
Ados egonik jatorrizko ekimenarekin, osoko zuzenketa aurkeztu zuen gure taldeak testua hobetu eta zehaztu barik zeudenak zehazteko.
Azkenik, iragarri da erdibidekoa sinatu dugula eta uste dut gainera erdibidekoa jatorrizkoa eta baita zuzenketa hobetzen dituela.
Zergatik aurkeztu genuen guk osoko zuzenketa? Batetik, zehaztu nahi genuelako batzorde txostengilea eratzea Erakunde, Segurtasun eta Justizia Batzordearen barruan eta, bestetik, legegintza ekimenaren inguruko zehaztapena ere egin nahi izan dugu, ponentziaren lanak eta ondorioak edota adituek proposatu edo egin dezaketen testu artikulatua berez ez da ez lege proiektu bat ez lege proposamena.
Talde parlamentarioek edo Gobernuak bultzatu edo lagundu beharko dute ekimena eurena eginez eta kasuan kasuko izapideak bete proposamen hori lege bihurtu dadin.
Gure ustez, oso ekimen garrantzitsua da hau eta ahalik eta adostasunik zabalena bilatu beharra daukagu. Horregatik, begi onez ikusiko genuke ponentzia eratu eta lanak egin ondoren, ahalik eta talderik gehienok –posible bada guztiak– baterako lege proposamena egitea.
Erkoreka sailburuak aitortu zuen berak ez duela dominarik ipini nahi ez kontu honekin ez beste kontu batzuekin ere ez, azken finean domina herritarrei dagokielako, baina bide batez esan behar dut, Mendia andrea, jarrera hau zuk azaldutako jarreraren guztiz kontrakoa dela.
Zeren niri iruditu egiten zait oraingoan ere berriro ere presa sartu zaizula eta, sartu zaizuela eta aurre hartu nahi izan diozuela Gobernuari honetan ere.
Oso deigarria, Mendia andrea, zuretako hain priotarioa bilakatu izana orain, sailburua izan zinenean ez zeneukan horrelako pentsamendurik edo ez zeneukan horrelako presarik, edo beste modu batera esateko ez zegoen zure Departamenduko ildo nagusien artean, zeren egin zenuen agerraldian ez zenuen aipamenik ere egin lege honen, proiektu honen inguruan. Are gehiago, Gobernu sozialistaren legegintzaldi egutegian ez zegoen proiektu hau aurrikusita.
Orduan, beno, aitortzea ba ulergaitza egiten zaidala edo presak oraingo honetan ere prisak sartzea.
Beno, kontu hauek albo batera utzita, lortutako adostasuna balioan jarri nahi dut eta gainontzeko taldeak gonbidatu nahi zaituztet akordio honetara batzeko.
Eskerrik asko.